Ehdotus NEUVOSTON PÄÄTÖS maasta toiseen ulottuvien vesistöjen ja kansainvälisten järvien suojelusta ja käytöstä tehdyn yleissopimuksen 25 ja 26 artiklaan tehdyn muutoksen hyväksymisestä /* COM/2013/0239 final - 2013/0127 (NLE) */





PERUSTELUT YK:n Euroopan talouskomission yleissopimus maasta toiseen ulottuvien vesistöjen ja kansainvälisten järvien suojelusta ja käytöstä muodostaa UNECE:n alueella oikeudellisen kehyksen yhteisiä vesivaroja koskevalle yhteistyölle, jota toteutetaan integroidun vesivarojen hoidon avulla. Yleissopimuksen tarkoituksena on luoda perusta kahden- tai monenväliselle yhteistyölle, jolla pyritään ehkäisemään tai rajoittamaan maasta toiseen ulottuvien vesistöjen pilaantumista ja varmistamaan, että YK:n Euroopan talouskomission maissa vettä käytetään järkevällä tavalla. Yleissopimus allekirjoitettiin Euroopan yhteisön puolesta Helsingissä 18. maaliskuussa 1992 ja hyväksyttiin 24. heinäkuuta 1995 annetulla neuvoston päätöksellä 95/308/EY. Vuonna 2003 pidetyssä maasta toiseen ulottuvien vesistöjen ja kansainvälisten järvien suojelusta ja käytöstä tehdyn yleissopimuksen sopimuspuolten kokouksessa yleissopimuksen sopimuspuolet ilmaisivat toiveensa siitä, että UNECE-alueen ulkopuoliset maat voisivat liittyä yleissopimuksen sopimuspuoliksi, jotta vesialueita koskevaa yhteistyötä voitaisiin edistää kaikkialla maailmassa. Tästä lähestymistavasta on olemassa ennakkotapaus. Useita ympäristöasioita koskevia UNECE:n yleissopimuksia on avattu maille, jotka sijaitsevat UNECE:n alueen ulkopuolella. Näihin kuuluvat yleissopimus muutoksenhaku- ja vireillepano-oikeudesta ympäristöasioissa, yleissopimus valtioiden rajat ylittävien ympäristövaikutusten arvioinnista sekä pöytäkirja teollisuusonnettomuuksien rajojen yli ulottuvien vaikutusten maasta toiseen ulottuvilla vesillä aiheuttamien vahinkojen siviilioikeudellisesta korvausvastuusta ja korvaamisesta. Vuoden 2003 sopimuspuolikokouksessa hyväksyttiin muutos, jonka mukaan kaikki valtiot, jotka ovat Yhdistyneiden Kansakuntien jäseniä, voivat liittyä yleissopimukseen, mikäli sopimuspuolet hyväksyvät sen. Euroopan yhteisö ja sen jäsenvaltiot osallistuivat kokoukseen yleissopimuksen sopimuspuolina ja kannattivat muutoksen hyväksymistä. Muutos tulee voimaan, kun sen ovat hyväksyneet kaikki valtiot ja organisaatiot, jotka olivat yleissopimuksen sopimuspuolia 28. marraskuuta 2003. Kun muutos tulee voimaan, yleissopimuksella on erityistä merkitystä maille, jotka ovat UNECE-alueen rajanaapureita, kuten Afghanistan, Kiina, Iranin islamilainen tasavalta ja tietyt Keski-Aasian valtiot. Jotkin näistä valtioista ovat ilmoittaneet olevansa kiinnostuneita liittymisestä yleissopimukseen. Niiden osallistuminen yleissopimukseen edistää yhteistyötä maasta toiseen ulottuvilla vesillä, ja tästä on hyötyä ajatellen erityisesti ilmastonmuutoksesta aiheutuvia, jatkuvasti lisääntyviä paineita, aavikoitumista sekä vedensaannin merkitystä vakauden ja turvallisuuden kannalta. Sen jälkeen kun muutoksen teksti hyväksyttiin vuonna 2003, suurin osa yleissopimuksen sopimuspuolista on muodollisesti hyväksynyt muutoksen. EU on yksi niistä harvoista yleissopimuksen sopimuspuolista, jotka eivät ole vielä hyväksyneet muutosta. Edellä esitetyn vuoksi on aiheellista, että Euroopan unioni hyväksyy nyt muutoksen, jotta voidaan avata yleissopimus maailmanlaajuisesti ja mahdollistaa se, että muut kuin UNECE-maat voivat halutessaan liittyä siihen. 2013/0127 (NLE) Ehdotus NEUVOSTON PÄÄTÖS maasta toiseen ulottuvien vesistöjen ja kansainvälisten järvien suojelusta ja käytöstä tehdyn yleissopimuksen 25 ja 26 artiklaan tehdyn muutoksen hyväksymisestä EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 192 artiklan 1 kohdan yhdessä 218 artiklan 6 kohdan a alakohdan kanssa, ottaa huomioon Euroopan komission ehdotuksen, ottaa huomioon Euroopan parlamentin puoltavan lausunnon[1], sekä katsoo seuraavaa: (1) Unioni on ollut maasta toiseen ulottuvien vesistöjen ja kansainvälisten järvien suojelusta ja käytöstä tehdyn yleissopimuksen sopimuspuoli siitä lähtien, kun yleissopimus hyväksyttiin vuonna 1995[2]. (2) Yleissopimuksen pääasiallisena tarkoituksena on luoda perusta kahden- tai monenväliselle yhteistyölle, jolla ehkäistään ja rajoitetaan maasta toiseen ulottuvien vesistöjen pilaantumista, ja varmistaa, että YK:n Euroopan talouskomission maissa vettä käytetään järkevällä tavalla. (3) Vuonna 2003 pidetyssä maasta toiseen ulottuvien vesistöjen ja kansainvälisten järvien suojelusta ja käytöstä tehdyn yleissopimuksen sopimuspuolten kokouksessa sopimuspuolet ilmaisivat toiveensa siitä, että UNECE-alueen ulkopuoliset maat voisivat liittyä yleissopimuksen sopimuspuoliksi, jotta vesialueita koskevaa yhteistyötä voitaisiin edistää kaikkialla maailmassa. (4) Muita ympäristöalan UNECE:n yleissopimuksia (esimerkiksi yleissopimus muutoksenhaku- ja vireillepano-oikeudesta ympäristöasioissa, yleissopimus valtioiden rajat ylittävien ympäristövaikutusten arvioinnista) on avattu maille, jotka sijaitsevat UNECE:n alueen ulkopuolella. (5) Euroopan yhteisö osallistui vuonna 2003 sopimuspuolikokoukseen, jossa hyväksyttiin muutos, jonka mukaan kaikki valtiot, jotka ovat Yhdistyneiden Kansakuntien jäseniä, voivat liittyä yleissopimukseen sopimuspuolten kokouksen hyväksynnän jälkeen. (6) Muutos tulee voimaan, kun sen ovat hyväksyneet kaikki valtiot ja organisaatiot, jotka olivat yleissopimuksen sopimuspuolia 28 päivänä marraskuuta 2003. (7) Muutos olisi hyväksyttävä Euroopan unionin puolesta, ON HYVÄKSYNYT TÄMÄN PÄÄTÖKSEN: 1 artikla Hyväksytään unionin puolesta maasta toiseen ulottuvien vesistöjen ja kansainvälisten järvien suojelusta ja käytöstä tehdyn yleissopimuksen 25 ja 26 artiklaan tehty yleissopimuksen kolmannessa kokouksessa hyväksytty muutos, jäljempänä ’muutos’, jonka myötä yleissopimukseen voivat liittyä kaikki YK:n jäsenvaltiot. Muutoksen teksti on tämän päätöksen liitteenä. 2 artikla Neuvoston puheenjohtaja nimeää henkilön, jolla on valtuudet tallettaa Euroopan unionin puolesta yleissopimuksen 21 artiklan 4 kohdassa tarkoitetut muutoksen hyväksymiskirjat osoitukseksi siitä, että Euroopan unioni suostuu sitoutumaan muutokseen. 3 artikla Tämä päätös tulee voimaan päivänä, jona se hyväksytään. Tehty Brysselissä Neuvoston puolesta Puheenjohtaja LIITE VESISTÖJÄ KOSKEVAN YLEISSOPIMUKSEN MUUTOS a) lisätään 25 artiklan 2 kappaleen jälkeen uusi kappale seuraavasti: “3. Muut kuin tämän artiklan 2 kappaleessa tarkoitetut valtiot, jotka ovat Yhdistyneiden Kansakuntien jäseniä, voivat liittyä yleissopimukseen sopimuspuolten kokouksen hyväksynnän jälkeen. Kyseisten valtioiden on esitettävä liittymisasiakirjassaan tieto siitä, että sopimuspuolten kokous on antanut suostumuksen yleissopimukseen liittymiselle sekä päivämäärä, jolloin suostumus on saatu. Sopimuspuolten kokous ei ota käsittelyyn kyseisten Yhdistyneiden Kansakuntien jäsenten liittymispyyntöjä ennen kuin tämä kappale on tullut voimaan kaikkien niiden valtioiden ja järjestöjen osalta, jotka olivat yleissopimuksen sopimuspuolia 28 päivänä marraskuuta 2003”. ja numeroidaan muut kappaleet uudestaan tätä vastaavasti; (b) lisätään 26 artiklan 3 kappaleeseen kohdan ”23 artiklassa” jälkeen ”tai 25 artiklan 3 kappaleessa”. [1] EUVL C, , s.. [2] EYVL L 186, 5.8.1995, s. 42-43.